钦定古今图书集成/历象汇编/庶征典/第013卷 > 《尚书礼部元会奏天下祥瑞表》林希
## 钦定古今图书集成/历象汇编/庶征典/第013卷 > 《尚书礼部元会奏天下祥瑞表》林希

臣珪等言：“尚书礼部得元丰五年天下所上祥瑞：宣
徽南院使判北京臣拱辰，承议郎提举河北常平等
事臣宜之，通议大夫知秦州臣公孺，龙图阁待制知
青州臣绾，正义大夫、知安州臣甫，朝议大夫、知兴元
府臣景华，朝奉大夫知荥州臣震，西上阁门使、知雄州臣舜卿，礼宾使、知安肃军臣孝绰，文思使、知宪州”
臣诜、朝散郎知鼎州臣伋、知歙州臣尧封、朝奉郎知
蜀州臣少连、承议郎知安德军臣从谅、知利州臣山
等言：“所部有芝生于州宅寺观、殿阁柱，有七茎者一，
苗长尺馀者六；牛生二犊者二；嘉禾合穗者三，五本
合为一者一。麦一茎三穗者四，四穗者五穗者百，馀
穗者各一；白乌白鹊生于巢者各一。”臣闻圣人出而
四海清，帝命昭而万灵集，必致诸福之物，以表太平
之符。伏惟皇帝陛下体尧之仁，躬舜之孝，力行勤俭
而本以化物，诚意恻怛而出于爱民。是以指麾之间，
功业成就；覆载之内，阴阳协和。蒙被群生，浃肌肤而
沦骨髓；涵濡异类，霑动植而洽飞翔。仰而观者，景星
庆云；俯而视者，醴泉甘露，扶疏炜煜，发为朱草三秀
之英；游泳服驯，则有白麟一角之异。嘉葩连理之木，
异亩同颖之禾，巢鹊可俯而窥，池龙可豢而扰。谓宜
作为声诗，而奏于郊庙；申诏太史，而著之简编，以永
无疆之休，以昭特起之迹。考诸已往，固可谓绝世之
殊祥；抑而弗宣，犹以为盛德之馀事。是时所纪，殆不
绝书。今者驾鸾辂以充明庭，撞黄钟而御太极，典礼
大备，官仪一新，殊方骏奔，重译辐凑。自昔辫发卉裳，
羁縻之所未至；逾沙轶漠，言语之所未通。咸奉玉帛
而介九宾，袭衣冠而献万寿。烜赫威德，冠古超今，巍
巍煌煌，传示八极。铺张王会之众美，裒对皇家之盛
容。臣等恭率有司，伏寻故事，稽参图牒，宜先象齿之
珍。敷道句胪，敢上龙墀之奏。欢呼忭蹈，倍万常情。